黄庭坚
次韵张仲谋过酺池寺斋
十年醉锦幄，酴醾照金沙。
攲眠春风底，不去留君家。
是时应门儿，紫兰茁其芽。
只今将弟妹，嬉戏牵羊车。
忽书满窗纸，整整复斜斜。
平生悲欢事，头绪乱如麻。
苟禄无补报，几成来食嗟。
喜君崇名节，青云似有涯。
我梦江湖去，钓船刺芦花。
江滨开园宅，畦蔗莳朵柤。
梦惊如昨日，炊玉京困华。
公来或藜羹，爱我不疵瑕。
深念烦乡里，忍穷禁贷赊。
夜谈帘幕冷，霜月动金蛇。
即是桃李月，春虫语交加。
我亦无酒饮，一室可盘蜗。
要公共文字，朱墨勘舛差。
非复少年日，声名取嫮姱。
诸阮有二妙，能诗定自嘉。
何时来煮饼，蟹眼试官茶。